**Pirity Tamás beszámolója a budapesti sakk diákolimpia döntőjéről**

A budapesti sakk diákolimpián résztvevő apáczais csapata névsora: Sulyok Eszter (7.d), Molnár Márta (8.d), Földi Teodor és Stomfai Gergely (10.a)

„Tíz nagyon erős csapat közül a gyerekek a nyolcadik helyet szerezték meg, az első öt jutott be az országos döntőbe.  
Tudni kell, hogy a 9-12-es fiúk(!) kategóriában játszottak, ahol a Fazekas-Eötvös-Radnóti-Veres Péter vonalon országos klasszis ifik játszottak, nagyon-nagyon erősek.  
A mi legjobbjaink Sulyok Eszter hetedikes(!) és Molnár Márta nyolcadikos(!) lányok(!), valamint Földi Teó és Stomfai Gergely "amatőr"(!) (értsd: nem sportegyesületben versenyző) tizedikesek voltak.  
  
Nagyon szépen helytálltak. Teó lett a csapat legjobb pontszerzője, és pl. a fazekasosok ellen rajta kívül senki sem nyert a 9 forduló 36 játszmájában.  
  
Eszter játszott az ellenfelek legerősebb játékosával és több pontot szerzett a papírformánál, annak ellenére, hogy szerencséje se volt: két ígéretes játszmáját is nagy szerencsével döntetlenre mentette papíron erősebb ellenfele.  
  
Mártának a második tábla (ő játszott az ellenfelek második legjobbjával) kicsit nehéznek bizonyult, de ő is és Gergő is nagyon sokat tanult ebből a versenyből.  
  
Nagyon aranyosak voltak, ahogy szurkoltak egymásnak, vigasztalták a vesztőket, ünnepelték egymást, amikor nyertek.”

Gratulálunk a résztvevőknek és köszönjük Pirity Tamás kollégánknak, hogy elkísérte és segítette a csapatot!

2019. febr.11. Pintérné Czigler Éva